የወተት ልማት ዘርፉን ውጤታማ ለማድረግ የፖሊሲ ለውጥ እንደሚያስፈልግ ተጠቆመ
አዲስ አበባ፡- ከዕለት ዕለት እየጨመረ ከመጣው
የህዝብ ቁጥር ጋር ፍፁም ሊጣጣም ያልቻለው የወተት ልማት ዘርፍ ውጤታማ
ማድረግ እንዲቻል የፖሊሲ ለውጥ እንደሚያስፈልግ ተጠቆመ።አዲስ ዘመን ጋዜጣ ያነጋገራቸው
የኢትዮጵያ ሥጋና ወተት ኢንዱስትሪ
ልማት ኢንስቲትዩት ምክትል ዋና ዳይሬክተር አቶ ታደሰ ጉታ እንደገለፁት፤
የአገሪቷ የወተት ልማት ፖሊሲ የተቃኘው
ኢንዱስትሪዎች ወተት እንዲያቀነባብሩ ብቻ የታሰበ ነው።በወተት ልማት የተሰማሩ ባለሀብቶች
ከአርሶ አደሩ የሚገኘውን ወተት ሰብስበው በማቀነባበር እርጎ፣ አይብና ቅቤ የመሳሰሉትን የወተት
ውጤቶች ብቻ እንዲያመርቱ እንጂ የወተት ላሞችን እንዲያረቡ አይጋብዝም ብለዋል።በአሁኑ ወቅት በአገሪቱ የወተት
ኢንዱስትሪዎች እየተስፋፉ መምጣታቸውን አመልክተው፤ በተቃራኒው ደግሞ ከአርሶአደሩ የሚገኘው
የወተት መጠን ሊጨምር አለመቻሉን
አስታውቀዋል ።በወተት ላሞች ቁጥር አለመጨመር
ከዛም ባለፈ ዝርያቸው ባለመሻሻሉም፤
የወተት ልማት ዘርፉ በየጊዜው
እየጨመረ ከመጣው የህዝብ ቁጥር ጋር ሊጣጣም
እንዳልቻለ አመልክተዋል።ነገር ግን በቁጥር የበዙት
የወተት ኢንዱስትሪዎች በወተት ላም እርባታና በመኖ ልማትና ዝግጅት ቢሰማሩ ውጤታማ መሆን እንደሚቻል ጠቁመው፤
ለዚህም የወተት ልማት ፖሊሲው ሊሻሻል
እንደሚገባ ጠቁመዋል።በወተት ኢንዱስትሪው መሳተፍ የፈለገ ማንኛውም ሰው እንስሳትን ማርባትና
ለእንስሳቱ የሚሆን በቂና የተመጣጠነ መኖ እንዲያቀርብ በፖሊሲ ውስጥ ተካትቶ ቢሆን ኖሮ የወተት ምርት እጥረት አይከሰትም ነበር የሚሉት አቶ ታደሰ፤ አሁንም
በተቻለ ፍጥነት ፖሊሲውን በማሻሻል የእርባታ የሚሆን መሬት በማዘጋጀት ባለሀብቱ
በወተት ላም እርባታ ላይ ቢሳተፍ ውጤታማ መሆን እንደሚቻል ገልጸዋል።
በወተት ልማት ኢንዱስትሪው የተሰማሩ
ባለሀብቶች የወተት ላሞችን በተሻሻሉ ዝርያዎች ተክተው እንዲያረቡ የሚያስገድድ ፖሊሲ ቢዘጋጅና ባለሀብቱ
ቢሳተፍ ምርታማነቱ እንደሚጨምርም አስታውቀዋል። ከዚህም ባለፈ ገበሬው ተጠቃሚ
የሚሆንበት ሁኔታ ይፈጠራል ብለዋል።
ለአብነትም ከባለሀብቱ የሚተርፉ ጊደሮችን ለአካባቢው ገበሬ በተመጣጣኝ ዋጋ በመስጠት ገበሬው ላሟን ያረባል ወተቱን ደግሞ መልሶ ለኢንዱስትሪው ይሸጣል። እንዲህ በማድረግ ከገበሬው ጋር ተጋግዞ ማደግ እንደሚቻል የገለፁት አቶ ታደሰ፤ በርካታ አገራትም ይህን ዘዴ በመጠቀም እንደሚሰሩ አመልክተዋል። ይህን ተግባራዊ ለማድረግም የፖሊሲ ለውጥ ወሳኝ እንደሆነ አብራርተዋል።  ወተት ለሰው ልጆች ዕድገትና ጤና እጅግ ጠቃሚ ነው። በተለይም ህፃናት
እስከ ሶስት ዓመታት ወተት ሊያገኙ እንደሚገባና ካልሆነ ግን ለአካላዊ የእድገት
ዝግመት ይጋለጣሉ። ወይም መቀንጨር ያጋጥማቸዋል
የሚሉት አቶ ታደሰ፤ ይህን ሰፊ የወተት ፍላጎት
ለዜጎች ተደራሽ ለማድረግ የሥጋና የወተት ኢንዱስትሪ ልማት ኢንስቲትዩት ሶማሌን
ጨምሮ በተለያዩ ክልሎች የግመል ወተትን ለማምረት እየሰራ መሆኑን አስታውቀዋል።አዲስ ዘመን ሰኔ 22 ፍሬህይወት አወቀ